Document ID: 32002R1005

Κανονισμός (ΕΚ) αριθ. 1005/2002 της Επιτροπής
της 12ης Ιουνίου 2002
για την τροποποίηση του κανονισμού (ΕΚ) αριθ. 2848/98 όσον αφορά την αναγνώριση των ομάδων παραγωγών, το σύστημα δημοπράτησης, το εθνικό απόθεμα και τις συμφωνίες εκχώρησης στον τομέα του ακατέργαστου καπνού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2075/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα του ακατέργαστου καπνού(1), όπως τροποποιήθηκε τελευταία από τον κανονισμό (ΕΚ) αριθ. 546/2002(2), και ιδίως το άρθρο 7, το άρθρο 9 παράγραφος 5 και τα άρθρα 11 και 14α,
Εκτιμώντας τα ακόλουθα:
(1) Το άρθρο 3 του κανονισμού (ΕΚ) αριθ. 2848/98 της Επιτροπής, της 22ας Δεκεμβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά το καθεστώς των πριμοδοτήσεων, των ποσοστώσεων παραγωγής και της ειδικής ενίσχυσης που χορηγείται στις ομάδες παραγωγών στον τομέα του ακατέργαστου καπνού(3), όπως τροποποιήθηκε τελευταία από τον κανονισμό (ΕΚ) αριθ. 486/2002(4), προβλέπει τους όρους προβλέπει τους όρους για την αναγνώριση των ομάδων παραγωγών. Στις νησιωτικές ζώνες όπου υπάρχει πολύ μικρή παραγωγή καπνού και στις απομονωμένες ζώνες παραγωγής όπου η παραγωγή καπνού βρίσκεται σε κάμψη, τα ελάχιστα όρια που απαιτούνται στο παράρτημα I του κανονισμού (ΕΚ) αριθ. 2848/98 για να μπορέσει να συσταθεί μια ομάδα παραγωγών δεν είναι δυνατόν να επιτευχθούν σε ορισμένες περιπτώσεις. Πρέπει, συνεπώς, να εισαχθεί για τις νησιωτικές ζώνες ένα εναλλακτικό κριτήριο και να μειωθεί το ελάχιστο ποσοστό που απαιτείται για την αναγνώριση των ομάδων ώστε να είναι δυνατόν στους εν λόγω παραγωγούς να εισπράξουν το μεταβλητό μέρος της πριμοδότησης.
(2) Το άρθρο 6 παράγραφος 5 και το άρθρο 9 παράγραφος 5 του κανονισμού (ΕΟΚ) αριθ. 2075/92 τροποποιήθηκαν από τον κανονισμό (ΕΚ) αριθ. 546/2002. Πρέπει, συνεπώς, να τροποποιηθούν οι αντίστοιχες λεπτομέρειες εφαρμογής που προβλέπονται από τον κανονισμό (ΕΚ) αριθ. 2848/98.
(3) Το άρθρο 33 παράγραφος 1 στοιχείο δ) του κανονισμού (ΕΚ) αριθ. 2848/98 προβλέπει ότι για την εκχώρηση των ποσοστώσεων η συμφωνία μεταξύ των μερών πρέπει να καταχωρηθεί από την αρμόδια αρχή εντός προθεσμίας τριάντα ημερών μετά την ημερομηνία λήξεως για την έκδοση των βεβαιώσεων των ποσοστώσεων. Για να επιταχυνθεί και να απλουστευθεί η διαδικασία, πρέπει να προβλεφθεί, για την καταχώρηση της συμφωνίας αυτής, προθεσμία η οποία αρχίζει να υπολογίζεται από την ίδια ημερομηνία με αυτή της έκδοσης της βεβαίωσης ποσοστώσεως.
(4) Πρέπει να τροποποιηθεί ανάλογα ο κανονισμός (ΕΚ) αριθ. 2848/98.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2848/98 τροποποιείται ως εξής:
1. Στο άρθρο 3 παράγραφος 1 σημείο ε) προστίθεται το ακόλουθο εδάφιο: "Στις νησιωτικές ζώνες παραγωγής, μια ομάδα παραγωγών η οποία δεν φθάνει το απαιτούμενο ποσοστό, μπορεί να αναγνωρισθεί υπό τον όρο ότι συγκεντρώνει τουλάχιστον 70 % του συνολικού αριθμού των παραγωγών της ζώνης."
2. Στο άρθρο 12, η παράγραφος 1 αντικαθίσταται από το ακόλουθο κείμενο: "1. Τα κράτη μέλη αποφασίζουν, πριν από τις 31 Ιανουαρίου του έτους συγκομιδής, εάν θα εφαρμόσουν ένα σύστημα δημοπράτησης στις συμβάσεις καλλιέργειας μιας ή περισσοτέρων ομάδων ποικιλιών, που έχουν υπογραφεί στην επικράτειά τους. Το σύστημα αυτό καλύπτει τις συμβάσεις των ομάδων παραγωγών οι οποίοι επιθυμούν να συμμετάσχουν σε αυτό."
3. Στο άρθρο 29, η παράγραφος 1 αντικαθίσταται από το ακόλουθο κείμενο: "1. Με σκοπό να ευνοηθεί η μετατροπή των παραγωγών και η αναδιάρθρωση των γεωργικών εκμεταλλεύσεων, τα κράτη μέλη μπορούν να συστήσουν για κάθε συγκομιδή ένα εθνικό απόθεμα ποσοστώσεων ανά ομάδα ποικιλιών."
4. Στο άρθρο 33 παράγραφος 1, το στοιχείο δ) αντικαθίσταται από το ακόλουθο κείμενο: "δ) η γραπτή συμφωνία που αναφέρεται στο στοιχείο γ) υποβλήθηκε για καταχώρηση στην αρμόδια αρχή εντός προθεσμίας τριάντα ημερών μετά την ημερομηνία εκδόσεως της βεβαιώσεως ποσοστώσεων."
5. Το παράρτημα I του κανονισμού (ΕΚ) αριθ. 2848/98 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουνίου 2002.

Labels: 7
17
19
6